text: Quant tu vues faire faucons hardiz, tien
   le moult en ta main, et li done char de
   geline, une cuisse à tierce; et aprés met
   devant lui iaue en quoi il se baigne; et
   aprés met au soloil, juque il soit sechiez;
   aprés le met en oscur leu, juque a hore
   de vespres; aprés le tien en ta main, juqu’à
   hore de dormir, c’est à dire au premier
   somme; et aprés met d’une part une lumiere
   ardant devant lui par toute la nuit;
   PageV01P010
   et, quant l’ore dou matin vient, arouse icelui
   de vin; aprés le met au feu; et, quant
   il est jor, va oiseler avec IIII homes ou
   V. Et, se tu voiz qu’il a volanté de panre,
   laisse-le as oisiaus; et, se il prant, done li
   tant comme il vuet de l’oisel; et se il ne
   prent, done li d’une geline vive une éle et
   la moitié d’une cuisse, et le met en oscur
   leu. En l’autre jor, diéte-le en tel meniere:
   pran I juene poucin, et met une cuisse
   en iaue froide, et le laisse iqui jusques à
   tierce cum tribus purgatoriis, et li done
   la moitié de la cuisse avec les purgatoires,
   et aprés le met en oscur juques à vespres,
   et aprés le tien sor la main juques au premier
   somme, et aprés le met devant une
   lumière ardant par toute la nuit, et, quant
   tu orras matines, arrouse-le de vin. Au
   matin va oiseler. Et-se il prent bien les
   oisiaus tien le tout le jor; et se il ne prant,
   done li l’autre jor fort vin aigre et une
   quisse de petit pucin, cum tribus purgatoriis
   de bombace; et aprés le met en
   PageV01P011
   obscur juques à vespres, et aprés le tien
   sor ta main juque au premier some, et eschaufe
   de l’iaue et le baigne dedanz et le
   met à la clarté juque au matin; aprés l’eschaufe
   au feu et va oiseler. Ices choses
   sont li tonnent des faucons. Et regarde la
   vertu dou faucon, et selonc sa vertu tormante-le.
  